АҞӘА, хәжәк 19 – Sputnik. Жәларбжьаратәи аинформациатә маҵзура "Россия Сегодня" Аџьынџьтәылатә еибашьра дуӡӡа аҿы Аиааира 70 шықәса ахыҵра иазкны акоммуникациатә кампаниа аусура иаланаргоит. Уи мҩаԥыслоит аԥхынранӡа, алҵшәақәа еилкаахоит Аҩбатәи адунеизегьтәи аибашьра анхыркәшаз аҽны – цәыббра ҩба рзы.
Амаҵзура асаит аҟны, иара убас Москва, Санкт-Петербург, Екатеринбург ақалақьқәа рмедиаекранқәа рҿы еиҿкаахоит амультимедиатә сахьақәа "Ар Ҟаԥшь иҟанаҵаз 15 ааха" захьӡу, урҭ рызкуп Аџьынџьтәылатә еибашьра дуӡӡа аҟны ихадаз аидысларақәа Апроект авиртуалтә версиа иактуалтәу форма "лонгрид" ала еиҿкаауп. Амедиаекранқәа рҟны иубар ауеит Адунеизегьтәи аҩбатәи аибашьра иазку авидоероликқәа. Амультимедиатә статиақәа жәохә иара убас англыз, акитаи бызшәақәа рыла икьыԥхьхоит.
Амультимедиатә "лонгридқәа" еиҭарҳәоит Аҩбатәи адунеизегьтәи аибашьра ахҭыс хадақәа: Курсктәи, Ленинград-Новгородтәи, Днепро-Карпаттәи, Крымтәи аидысларақәа, иара убас, аоперациа "Багратион" атәы. Раԥхьатәи астатиа Сталинградтәи аибашьра иазкуп, уаҟа еиҿагылаз амчрақәа еиҿдырԥшуеит, иалахәқәаз ргәалашәарақәа аныԥшуеит.
Ақалақьқәа рыуаажәлар идырбахоит илыԥшааху акинохроника, иахьатәи аамҭа иақәшәо атехникала еиҭашьақәыргылоу ахсаалақәа, аудио, аинфографика, авизуалтә еффектқәа. Апроект аус адулараан хархәара рызун Аҳәынҭтелерадио архивқәа рыла.
"Ҳара ҳҭоурых ҳгәы аздухартә ҳаҟоуп. Ҳапроект ала уи еиҭахгьы иааҳарԥшыр ҳҭахуп. Ҳара ҳапроект еиҭанаҳәоит Аиааирахь амҩа зеиԥшраз", иҳәеит Жәларбжьаратәи аинформациатә маҵзура "Россия Сегодня" адиректор хада Дмитри Киселев.
Аџьынџьтәылатә еибашьра дуӡӡа иазку авидеороликқәа дырбахоит Москва, Санкт-Петербург, Екатеринбург ауаажәларратә транспорт аҟны. Апроект "Ар Ҟаԥшь иҟанаҵаз 15 ааха" изҭаху ирбар рылшоит ria.ru аҭыӡҭала (www.ria.ru/15udarov).